Source: https://www.notar.sk/Not%C3%A1rskakomora/Legislat%C3%ADva/%C5%A0tat%C3%BAtsoci%C3%A1lnehofondunot%C3%A1rov.aspx
Timestamp: 2019-06-26 21:58:23+00:00
Document Index: 14221661

Matched Legal Cases: ['§ 30', '§ 7', '§8', '§ 7', '§ 7', '§ 2', '§ 2']

Štatút sociálneho fondu notárov
sociálneho fondu notárov Notárskej komory Slovenskej republiky schválený konferenciou notárov v zmysle § 30 ods. 4, písm. e/ Notárskeho poriadku
Štatút sociálneho fondu upravuje tvorbu a použitie sociálneho fondu notárov a hospodárenie s ním.
Fond je určený na poskytnutie pôžičky notárom, na dar notárom počas života a v prípade smrti notára na poskytnutie jednorázovej podpory oprávnených osôb určených notárom.
Sociálny fond notárov Notárskej komory SR tvoria:
a) časť členského príspevku notárov vo výške určenej konferenciou,
b) dary fondu,
c) úroky z majetku fondu,
d) splátky z pôžičiek fondu,
e) dotácie z prostriedkov Notárskej komory SR.
Notárska komora Slovenskej republiky pri vzniku sociálneho fondu poskytuje fondu jednorázovú finančnú dotáciu vo výške 1.000.000.-Sk. Táto finančná čiastka tvorí základný kapitál sociálneho fondu notárov.
Výšku ročného príspevku do fondu a jej splatnosť upraví každoročne konferencia notárov z členského príspevku notára.
Čerpanie prostriedkov fondu
1) Zo sociálneho fondu notárov je možné poskytnúť pôžičku notárovi, ktorý sa nezavinene dostal do finančnej tiesne. Pôžičku je možné poskytnúť na zaplatenie daní, poplatkov a nedoplatkov vyplývajúcich z činnosti notára. Opodstatnenosť tejto pôžičky pre stanovený účel notár musí zdôvodniť a preukázať pri podaní písomnej žiadosti.
2) Maximálna výška pôžičky je 3.300,- EUR za jeden rok
3) Doba splatnosti pôžičky nesmie byť dlhšia ako dva roky.
4) Prezídium Notárskej komory SR na základe žiadosti rozhoduje o poskytnutí pôžičky a v odôvodnených prípadoch na základe žiadosti možno odložiť splatnosť pôžičky najviac však o jeden rok.
5) V prípadoch ukončenia notárskej činnosti je zostatok pôžičky splatný do 6 mesiacov, pokiaľ sa táto osoba nedohodne s Notárskou komorou SR inak.
6) Ak notár v kalendárnom roku požiadal o finančný dar alebo preddavok na dar podľa § 7 ods. 1 alebo 2 nemôže požiadať v tom istom roku o poskytnutie pôžičky.
7) V prípade smrti notára sa pôžička stáva splatnou.
8) Pôžičky sa notárom poskytujú bezúročne.
9) Ďalšiu pôžičku nie je možné poskytnúť notárovi, ktorý ešte nesplatil predošlú pôžičku.
Finančný dar pri odchode do dôchodku
1) Notár, ktorý je členom Notárskej komory SR viac ako 15 rokov a podal žiadosť o ukončenie notárskej činnosti v súvislosti s odchodom do starobného dôchodku, alebo notár ktorý je členom Notárskej komory SR viac ako 15 rokov a ktorý ukončil notársku činnosť zo zdravotných dôvodov v súvislosti s jeho odchodom na invalidný dôchodok, má nárok na finančný dar vo výške 5 000,- €. Notár o tento finančný dar musí písomne požiadať, alebo ak v súvislosti s jeho odchodom na invalidný dôchodok mu zdravotný stav neumožní podať takúto žiadosť, môže k tomu určiť oprávnenú osobu (§8 Štatútu) .
2) Notár, ktorému bol priznaný starobný dôchodok, je členom Notárskej komory SR viac ako 15 rokov a nepodal žiadosť o ukončenie notárskej činnosti, má nárok na preddavok finančného daru uvedeného v ods. 1 vo výške 3.300.-EUR. Notár o tento finančný dar musí písomne požiadať.
3) Notár, ktorý podľa ods. 2 požiadal o preddavok finančného daru a následne podal žiadosť o ukončenie notárskej činnosti má nárok o doplatenie finančného daru vo výške 1.700.-EUR.
Podpora oprávnených osôb určených notárom
1) Notár určí písomným vyhlásením pre prípad smrti, alebo pre prípad, že by bol na invalidnom dôchodku a zdravotný stav by mu neumožnil prevziať finančnú podporu ( § 7, ods. 1 Štatútu) pred ukončením svojej notárskej činnosti osobu oprávnenú, ktorej NK SR v takýchto prípadoch vyplatí finančnú podporu vo výške 5.000.-EUR. Toto písomné vyhlásenie notára s úradne osvedčeným podpisom je súčasťou osobného spisu notára.
Notár môže oprávnenú osobu kedykoľvek rovnakým spôsobom zmeniť. V prípade ak oprávnená osoba zomrie skôr ako notár, je notár povinný bezodkladne určiť novú oprávnenú osobu.
Notár môže zároveň určiť aj náhradníka osoby oprávnenej v jednej listine. Oprávnená osoba je oprávnená v lehote najneskôr do 90 dní od dátumu úmrtia notára alebo jeho odchodu na invalidný dôchodok pričom zdravotný stav mu neumožní požiadať o plnenie, požiadať o toto plnenie, inak jej nárok zanikne.
2) Táto finančná čiastka bude znížená :
a/ o čiastku, ktorá bola notárovi vyplatená podľa § 7 ods. 2,
b/ o pohľadávky, ktoré vedie Notárska komora SR voči notárovi. 3)Finančné čiastky podľa ods. 2 písm. a, b sa spočítavajú.
Hospodárenie so sociálnym fondom
1) So sociálnym fondom notárov hospodári Prezídium Notárskej komory SR podľa schváleného Štatútu.
2) Tvorba fondu a čerpanie fondu vedie sa vedie na osobitnom analytickom účte fondu alebo na osobitnom účte v banke alebo pobočke zahraničnej banky.
3) Prezídium NK SR je povinné vytvoriť osobitnú evidenciu o poskytovaní finančných prostriedkov oprávneným osobám uvedených v § 2 podľa tohto Štatútu.
4) Písomnú žiadosť o poskytnutie prostriedkov z fondu podľa § 2, oprávnené osoby doručia Prezídiu NK SR.
5) Prezídium NK SR je povinné pripraviť návrh na rozpočet sociálneho fondu notárov pre každý kalendárny rok a zabezpečiť ročné vyúčtovanie hospodárenia s fondom najneskôr do konca februára nasledujúceho roka.
6) Prezídium NK SR je povinné návrh na rozpočet fondu, správu o stave poskytnutých finančných prostriedkov a správu o stave sociálneho fondu notárov predložiť na schválenie konferencii notárov.
7) Zostatok finančných prostriedkov sociálneho fondu notárov sa prevádza do nasledujúceho roka.
Prechodné a záverečné stanovenia.
1) Konferencia notárov je jediným oprávneným orgánom, ktorý môže svojím uznesením zmeniť tento Štatút.
2) Štatút sociálneho fondu notárov nadobúda platnosť dňom schválenia konferenciou notárov a účinnosť nadobudla dňom 1.7.2007, v znení novely prijatého konferenciou notárov dňa 10.10.2008 účinnosť nadobúda dňom 1.1.2009 a v znení novely prijatého konferenciou notárov zo dňa 4.2.2011.